
CAMERA DEPUTAŢILOR

Comisia pentru tehnologia informaţiei şi comunicaţiilor
Nr.4c-19/74/15.09.2020
PLx nr.455/2020
AVIZ
asupra proiectului de Lege pentru modificarea art.16 din Legea nr.62/2019 privind activitatea consulară

În conformitate cu prevederile art.94 din Regulamentul Camerei Deputaţilor, Biroul permanent a trimis, Comisiei pentru tehnologia informaţiei şi comunicaţiilor, spre dezbatere și avizare, proiectul de Lege pentru modificarea art.16 din Legea nr.62/2019 privind activitatea consulară (PLx nr.455/2020).

Consiliul Legislativ a avizat favorabil inițiativa legislativă, conform avizului nr.556/09.06.2020.

Consiliul Economic și Social a avizat favorabil inițiativa legislativă, conform avizului nr.3973/25.05.2020.


Senatul a adoptat această inițiativă legislativă în ședința din 21.07.2020.

Guvernul susține adoptarea inițiativei legislative.
Proiectul de lege are ca obiect de reglementare completarea Legii nr.62/2019 privind activitatea consulară propunându-se înființarea sistemului informatic de feedback privind interacțiunea cetățenilor cu serviciile consulare, sugestiile cetățenilor urmând a fi luate în considerare la evaluarea activității consulare și îmbunătățirea acesteia.

Prin conținutul său normativ, proiectul de lege face parte din categoria legilor ordinare, iar în aplicarea prevederilor art.75 alin.(1) din Constituția României, Camera Deputaților este Cameră decizională.

Potrivit prevederilor art.61 din Regulamentul Camerei Deputaţilor, republicat, membrii Comisiei pentru tehnologia informaţiei şi comunicaţiilor au dezbătut proiectul de lege şi au hotărât, cu unanimitate de voturi (10 voturi pentru) a membrilor prezenţi, avizarea favorabilă a acestuia.                                                     
PREŞEDINTE,  

Cornel Zainea

